CELEX: 32016R0141
Language: fi
Date: 2015-11-30 00:00:00
Title: Komission delegoitu asetus (EU) 2016/141, annettu 30 päivänä marraskuuta 2015, delegoidun asetuksen (EU) N:o 639/2014 muuttamisesta nuorten viljelijöiden tukea ja vapaaehtoista tuotantosidonnaista tukea koskevien tiettyjen säännösten osalta sekä Euroopan parlamentin ja neuvoston asetuksen (EU) N:o 1307/2013 53 artiklan 6 kohdasta poikkeamisesta

4.2.2016   
            
            
               FI
            
            
               Euroopan unionin virallinen lehti
            
            
               L 28/2
            
         KOMISSION DELEGOITU ASETUS (EU) 2016/141,
   annettu 30 päivänä marraskuuta 2015,
   delegoidun asetuksen (EU) N:o 639/2014 muuttamisesta nuorten viljelijöiden tukea ja vapaaehtoista tuotantosidonnaista tukea koskevien tiettyjen säännösten osalta sekä Euroopan parlamentin ja neuvoston asetuksen (EU) N:o 1307/2013 53 artiklan 6 kohdasta poikkeamisesta
   EUROOPAN KOMISSIO, joka
   ottaa huomioon yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä ja neuvoston asetuksen (EY) N:o 637/2008 ja neuvoston asetuksen (EY) N:o 73/2009 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1307/2013 (1) ja erityisesti sen 50 artiklan 11 kohdan, 52 artiklan 9 kohdan ja 67 artiklan 1 ja 2 kohdan,
   sekä katsoo seuraavaa:
   
               (1)
            
            
               Asetuksen (EU) N:o 1307/2013 50 artiklan 1 kohdan mukaisesti jäsenvaltioiden on myönnettävä vuosittain tukea nuorille viljelijöille, joilla on oikeus tukeen perustukijärjestelmässä tai yhtenäisen pinta-alatuen järjestelmässä.
            
         
               (2)
            
            
               Komission delegoidun asetuksen (EU) N:o 639/2014 (2) 49 artiklan 1 kohdassa vahvistetaan edellytykset, joilla oikeushenkilölle voidaan myöntää nuorille viljelijöille tarkoitettua tukea. Mainitun säädöksen ensimmäisen alakohdan b alakohdassa säädetään erityisesti, että nuorella viljelijällä on oltava tosiasiallinen ja jatkuva päätäntävalta oikeushenkilössä toiminnan johtamiseen, etuihin ja taloudellisiin riskeihin liittyvien päätösten osalta, joko yksin tai yhdessä muiden viljelijöiden kanssa.
            
         
               (3)
            
            
               On aiheellista sallia jäsenvaltioiden päättää, voivatko nuoret viljelijät yhdessä muiden viljelijöiden kanssa vai ainoastaan nuoret viljelijät käyttää tällaista tosiasiallista ja jatkuvaa päätäntävaltaa. Kun otetaan huomioon järjestelmän tehokkuus ja kattavuus, jäsenvaltiot ovat paremmassa asemassa tekemään päätöksiä siitä, olisiko nuorille viljelijöille tarkoitettu tuki myönnettävä nuorten viljelijöiden ja muiden viljelijöiden, jotka eivät täytä nuoren viljelijän määritelmää, yhteisessä päätäntävallassa oleville oikeushenkilöille, kun otetaan huomioon kansalliset olosuhteet ja mahdollisuus vähentää tarkastuksiin liittyvää hallinnollista rasitusta. Tällaisen mahdollisuuden avulla jäsenvaltiot voivat myös yhdenmukaistaa paremmin asetuksen (EU) N:o 1307/2013 ja Euroopan parlamentin ja neuvoston asetuksen (EU) N:o 1305/2013 (3) mukaiset nuorten viljelijöiden tukijärjestelmään pääsyä koskevat säännökset. Koska syyt, joiden perusteella jäsenvaltioiden sallitaan tehdä tällaisia päätöksiä, ovat luonteeltaan rakenteellisia, on tarkoituksenmukaista säätää, että päätökset tehdään vain kerran. Tällaiset päätökset olisi tehtävä viimeistään ennen hakuajan alkamista vuonna 2017.
            
         
               (4)
            
            
               Nämä seikat ja unionin yleiset oikeusperiaatteet asianmukaisesti huomioon ottaen jäsenvaltioiden olisi päätettävä, edellytetäänkö nuorten viljelijöiden yksinomaista päätäntävaltaa kyseisissä oikeushenkilöissä tai luonnollisten henkilöiden ryhmissä, jotka ovat jo saaneet nuorten viljelijöiden tukea aiemmin, jolloin päätäntävalta oli jaettu sellaisten viljelijöiden kanssa, jotka eivät olleet nuoria viljelijöitä.
            
         
               (5)
            
            
               On lisäksi aiheellista selventää, että tällaista tosiasiallista ja jatkuvaa päätäntävaltaa on käytettävä jokaisena sellaisena vuonna, jolloin oikeushenkilö hakee nuorten viljelijöiden järjestelmän mukaista tukea.
            
         
               (6)
            
            
               Asetuksen (EU) N:o 1307/2013 IV osaston 1 luvun mukaan jäsenvaltiot voivat myöntää viljelijöille tuotantosidonnaista tukea mainitussa luvussa vahvistetuin edellytyksin. Kyseistä lukua on täydennetty delegoidun asetuksen (EU) N:o 639/2014 5 luvulla.
            
         
               (7)
            
            
               Delegoidun asetuksen (EU) N:o 639/2014 53 artiklan 2 kohdan toisessa alakohdassa vahvistetaan säännöt, jotka koskevat tuotantosidonnaisen tuen määrää yksikköä kohden. Paremman kohdentamisen varmistamiseksi ja siten tuotantosidonnaisen tuen käytön tehostamiseksi on aiheellista sallia mittakaavaetujen ottaminen huomioon ja sitä kautta mukautettujen yksikkötukien vahvistaminen yksittäisen toimenpiteen sisällä.
            
         
               (8)
            
            
               Kun otetaan huomioon mukautettujen yksikkötukien käyttöönotto yksittäisen toimenpiteen sisällä, on aiheellista muuttaa vaatimuksia siitä, mitä tietoja jäsenvaltioiden on ilmoitettava delegoidun asetuksen (EU) N:o 639/2014 liitteen I mukaisesti.
            
         
               (9)
            
            
               Asetuksen (EU) N:o 1307/2013 52 artiklan 5 kohdan mukaan tuotantosidonnaista tukea voidaan myöntää vain siinä määrin kuin on tarpeen luoda kannustin nykyisen tuotantotason säilyttämiseksi asianomaisilla aloilla tai alueilla. Tämän vaatimuksen vuoksi delegoidun asetuksen (EU) N:o 639/2014 liitteessä I olevan 3 kohdan i alakohdassa säädetään, että jäsenvaltioiden on ilmoitettava kunkin vapaaehtoisen tuotantosidonnaisen tuen toimenpiteen rahoittamiseen käytettävät määrät. Tuotantosidonnaista tukea varten saatavilla olevien taloudellisten resurssien tehokkaan käytön vuoksi on kuitenkin aiheellista sallia tietty joustavuus näiden toimenpidekohtaisten määrien käytössä toimien välisen varojen siirron muodossa.
            
         
               (10)
            
            
               Tällaisen joustavuuden ei kuitenkaan tulisi vaikuttaa tuen vaatimustenmukaisuuteen asetuksen (EU) N:o 1307/2013 kanssa, mukaan luettuina vaatimukset, joiden voidaan katsoa kuuluvan Uruguayn kierroksen monenvälisissä kauppaneuvotteluissa sovitun maataloussopimuksen ”siniseen laatikkoon”. Erityisesti toimenpiteiden väliset varainsiirrot eivät saisi luoda kannustinta tuottaa nykyistä tuotantotasoa enemmän. Lisäksi tällaiset siirrot eivät saa johtaa siihen, että komissiolle asetuksen (EU) N:o 1307/2013 54 artiklan ja delegoidun asetuksen (EU) N:o 639/2014 67 artiklan mukaisesti ilmoitetuista tukitoimenpiteistä tulee mitättömiä.
            
         
               (11)
            
            
               Vapaaehtoisen tuotantosidonnaisen tuen moitteettoman soveltamisen varmistamiseksi jäsenvaltioiden olisi ilmoitettava komissiolle päätöksensä siirtää varoja vapaaehtoisen tuotantosidonnaisen tuen toimenpiteiden välillä. Tällaiseen ilmoitukseen tulisi sisältyä myös perustelut sille, ettei siirto kannusta kasvattamaan tuotantoa sovellettaessa asetuksen (EU) N:o 1307/2013 52 artiklan 5 kohtaa eikä johda siihen, että päätöksistä, joista on ilmoitettu komissiolle asetuksen (EU) N:o 1307/2013 54 artiklan ja delegoidun asetuksen (EU) N:o 639/2014 67 artiklan 1 ja 2 kohdan mukaisesti, tulee mitättömiä.
            
         
               (12)
            
            
               Delegoidun asetuksen (EU) N:o 639/2014 54 artiklan tarkoituksena on välttää tuen päällekkäinen kertyminen eri tuotantosidonnaisille tukitoimenpiteille, joilla on sama tavoite. Selkeyden vuoksi on aiheellista täsmentää, että mainitusta tuen päällekkäisestä kertymisestä ei ole kyse, kun sama viljelijä hyötyy eri tuotantosidonnaisista tukitoimenpiteistä samalla alalla tai alueella, jos nämä toimenpiteet on suunnattu eri maatalouden muotoihin tai aloihin kyseisellä alalla tai alueella.
            
         
               (13)
            
            
               Delegoidun asetuksen (EU) N:o 639/2014 52 artiklan 1 kohdan mukaan jäsenvaltioiden on määriteltävä asetuksen (EU) N:o 1307/2013 52 artiklan 3 kohdassa tarkoitetut alueet puolueettomin ja syrjimättömin perustein. On aiheellista ottaa huomioon asianomaiset ilmoitusvelvollisuudet delegoidun asetuksen (EU) N:o 639/2014 liitteessä I.
            
         
               (14)
            
            
               Elokuussa 2014 annetuista ilmoituksista saatujen kokemusten perusteella ja jäsenvaltioiden ilmoitusten yksinkertaistamiseksi on aiheellista poistaa delegoidun asetuksen (EU) N:o 639/2014 liitteessä I olevan 3 kohdan d alakohdassa mainittu ilmoitusvelvollisuus, joka koskee kohdealojen ja -tuotantojen määrittelemiseksi asetettuja vaatimuksia.
            
         
               (15)
            
            
               Sen vuoksi delegoitua asetusta (EU) N:o 639/2014 olisi muutettava.
            
         
               (16)
            
            
               Asetuksen (EU) N:o 1307/2013 53 artiklan 6 kohdan mukaisesti jäsenvaltio voi viimeistään 1 päivänä elokuuta 2016 tarkistaa vapaaehtoista tuotantosidonnaista tukea koskevaa päätöstään. Kun otetaan käyttöön mahdollisuus soveltaa mukautettuja yksikkötukia yksittäisen toimenpiteeseen, on aiheellista poiketa mainitusta säännöksestä, jotta tiettyjen edellytysten täyttyessä on mahdollista tarkistaa vastaavasti näihin toimenpiteisiin liittyvät päätökset, jotka on ilmoitettu 1 päivänä elokuuta 2014 mennessä, vuodesta 2016 alkaen.
            
         
               (17)
            
            
               Tätä asetusta sovelletaan tukihakemuksiin, jotka liittyvät kalenterivuoteen 2016 ja sitä seuraaviin vuosiin, joten on aiheellista, että sitä sovelletaan 1 päivänä tammikuuta 2016 lähtien,
            
         ON HYVÄKSYNYT TÄMÄN ASETUKSEN:
   1 artikla
   Delegoidun asetuksen (EU) N:o 639/2014 muuttaminen
   Muutetaan delegoitu asetus (EU) N:o 639/2014 seuraavasti:
   
               1)
            
            
               Muutetaan 49 artikla seuraavasti:
               
                           a)
                        
                        
                           Korvataan 1 kohdan ensimmäisen alakohdan b alakohta seuraavasti:
                           
                                       ”b)
                                    
                                    
                                       asetuksen (EU) N:o 1307/2013 50 artiklan 2 kohdassa tarkoitetulla nuorella viljelijällä on tosiasiallinen ja jatkuva päätäntävalta oikeushenkilössä toiminnan johtamiseen, etuihin ja taloudellisiin riskeihin liittyvien päätösten osalta kunakin vuonna, jolloin oikeushenkilö hakee tukea nuorten viljelijöiden järjestelmässä. Jos useita luonnollisia henkilöitä, joihin kuuluu myös yksi tai useampi sellainen henkilö, joka ei ole nuori viljelijä, osallistuu oikeushenkilön pääomaan tai toiminnan johtamiseen, nuoren viljelijän tai nuorten viljelijöiden on kunakin vuonna, jolloin kyseinen oikeushenkilö hakee tukea nuorten viljelijöiden järjestelmästä, pystyttävä harjoittamaan tällaista tosiasiallista ja jatkuvaa päätäntävaltaa joko yksin tai yhdessä muiden viljelijöiden kanssa, jollei tämän artiklan 1 a kohdasta muuta johdu.”
                                    
                                 
                     
                           b)
                        
                        
                           Lisätään 1 a kohta seuraavasti:
                           ”1 a.   Poiketen siitä, mitä 1 kohdan ensimmäisen alakohdan b alakohdassa säädetään, jäsenvaltiot voivat päättää, että kalenterivuodesta 2016 tai 2017 lähtien nuori viljelijä tai nuoret viljelijät käyttävät yksin kyseisessä kohdassa tarkoitettua tosiasiallista ja jatkuvaa päätäntävaltaa. Tällainen päätös on tehtävä ennen ensimmäisen siihen sovellettavan vuoden hakuajan alkamista, ja sen voi tehdä vain kerran. Tällaista päätöstä ei voi tehdä sen jälkeen kun kalenterivuotta 2017 koskeva hakuaika on alkanut.
                           Jos jäsenvaltiot soveltavat ensimmäisessä alakohdassa säädettyä poikkeusta määrittäessään asetuksen (EU) N:o 1307/2013 50 artiklan 2 kohdan a alakohdassa ja 5 kohdassa tarkoitettua perustamisen ajankohtaa, on otettava huomioon ajanjakso, jonka aikana nuori viljelijä käytti päätäntävaltaa yhdessä muiden viljelijöiden kanssa tämän artiklan 1 kohdan ensimmäisen alakohdan b alakohdan mukaisesti niiden kalenterivuosien aikana, jotka edelsivät kalenterivuotta, jona poikkeusta sovelletaan.
                           Jos jäsenvaltiot soveltavat kyseistä poikkeusta, niiden on päätettävä, edellytetäänkö nuorten viljelijöiden yksinomaista päätäntävaltaa niissä oikeushenkilöissä tai luonnollisten henkilöiden ryhmissä, jotka ovat jo saaneet nuorten viljelijöiden järjestelmän tukea sen vuoden tai niiden vuosien aikana, jotka edelsivät poikkeuksen soveltamisen alkamisvuotta ja joissa nuori viljelijä tai nuoret viljelijät jakoivat päätäntävallan sellaisten viljelijöiden kanssa, jotka eivät olleet nuoria viljelijöitä.”
                        
                     
         
               2)
            
            
               Lisätään 53 artiklan 2 kohtaan kolmas alakohta seuraavasti:
               ”Sen estämättä, mitä asetuksen (EU) N:o 1307/2013 52 artiklan 5 kohdassa säädetään, tämän kohdan toisessa alakohdassa tarkoitetun yksikkökohtaisen tuen määrän osalta jäsenvaltiot voivat päättää soveltaa mukautettuja yksikkötukia tiettyihin viljelijäluokkiin tai tilatasolla, jotta voidaan ottaa huomioon mittakaavaedut, jotka johtuvat tuotantorakenteen koosta asianomaisen maatalouden muodossa tai asianomaisella sektorilla tai, jos kyseinen toimenpide kohdistuu alueeseen tai koko alaan, asianomaisella alueella tai alalla. Tämän asetuksen 67 artiklan 1 kohtaa sovelletaan soveltuvin osin kyseisten päätösten tiedoksi antamisiin.”
            
         
               3)
            
            
               Lisätään 53 a artikla seuraavasti:
               ”53 a artikla
               Varojen siirtäminen toimenpiteiden välillä
               1.   Sen estämättä, mitä asetuksen (EU) N:o 1307/2013 IV osaston I luvussa säädetään, jäsenvaltiot voivat päättää käyttää tämän asetuksen liitteessä I olevan 3 kohdan i alakohdan mukaisesti ilmoitetut määrät yhden tai useamman asetuksen (EU) N:o 1307/2013 IV osaston I luvun mukaisen muun tukitoimenpiteen rahoittamiseen samana hakuvuonna.
               Varojen siirtäminen tukitoimenpiteiden välillä ei saa johtaa siihen, että komissiolle asetuksen (EU) N:o 1307/2013 54 artiklan ja asetuksen 67 artiklan 1 ja 2 kohdan mukaisesti ilmoitettavasta tukitoimenpiteestä tulee pätemätön.
               2.   Jos se pinta-ala tai niiden eläinten lukumäärä, joka on tukikelpoinen vapaaehtoisen tuotantosidonnaisen tuen toimenpiteessä kyseisenä hakuvuonna, on yhtä suuri tai suurempi kuin tämän asetuksen liitteessä I olevan 3 kohdan j alakohdan mukaisesti ilmoitettu enimmäismäärä, tähän tukitoimenpiteeseen ei saa siirtää varoja muusta tukitoimenpiteestä tai muista tukitoimenpiteistä.
               3.   Jos se pinta-ala tai niiden eläinten lukumäärä, joka on tukikelpoinen vapaaehtoisen tuotantosidonnaisen tuen toimenpiteessä kyseisenä hakuvuonna, on pienempi kuin tämän asetuksen liitteessä I olevan 3 kohdan j alakohdan mukaisesti ilmoitettu enimmäismäärä, varojen siirto ei saa johtaa siihen, että yksikköä kohti laskettu määrä on pienempi kuin mainitun liitteen 3 kohdan i alakohdan mukaan ilmoitetun rahoitusta varten vahvistetun määrän ja enimmäismäärän välinen suhde.
               4.   Jos jäsenvaltio myöntää tuotantosidonnaista tukea valkuaiskasveille käyttäen asetuksen (EU) N:o 1307/2013 53 artiklan 3 kohdassa säädettyä mahdollisuutta, varojen siirto ei saa johtaa siihen, että valkuaiskasveille käytettävissä oleva tuki on vähemmän kuin 2 prosenttia kyseisen asetuksen liitteessä II vahvistetusta vuotuisesta kansallisesta enimmäismäärästä.
               5.   Päätös siirtää varoja tukitoimenpiteiden välillä on tehtävä ennen vapaaehtoisen tuotantosidonnaisen tuen ensimmäisen maksuerän tai ennakkomaksun maksamista viljelijöille. Jos kyse on kuitenkin sellaisista toimenpiteistä lähtevistä ja sellaisiin toimenpiteisiin kohdistuvista siirroista, joiden osalta maksuja ei ole vielä suoritettu, asianomainen päätös voidaan tehdä kyseisen päivämäärän jälkeen, kuitenkin viimeistään
               
                           a)
                        
                        
                           sen kuukauden viimeisenä päivänä, jona vapaaehtoisen tuotantosidonnaisen tuen ensimmäinen maksuerä tai ennakkomaksu maksetaan viljelijöille;
                        
                     
                           b)
                        
                        
                           30 päivänä marraskuuta, jos ensimmäinen maksu tai ennakkomaksut suoritetaan 16 päivän ja 31 päivän lokakuuta välisenä aikana.
                        
                     6.   Jäsenvaltion toimivaltaisen viranomaisen, joka aikoo tehdä päätöksen siirtää varoja tukitoimenpiteiden välillä, on ilmoitettava viljelijöille mahdollisesta siirrosta ennen hakuajan alkamispäivää.”
            
         
               4)
            
            
               Korvataan 54 artiklan 3 kohta seuraavasti:
               ”3.   Jos tietyn tuotantosidonnaisen tukitoimenpiteen mukaista tukea voidaan myöntää myös toisen tuotantosidonnaisen tukitoimenpiteen tai unionin muiden toimenpiteiden ja politiikkojen yhteydessä toteutettavan toimenpiteen nojalla, jäsenvaltioiden on varmistettava, että asianomainen viljelijä voi saada tukea ainoastaan yhdestä tällaisesta asetuksen (EU) N:o 1307/2013 52 artiklan 3 kohdan mukaisesta kohdennetusta toimenpiteestä kutakin sektoria, aluetta tai erityistä maatalouden muotoa tai alaa kohti mainitun asetuksen 52 artiklan 5 kohdassa tarkoitetun tavoitteen saavuttamiseksi.”
            
         
               5)
            
            
               Lisätään 66 artiklaan 4 kohta seuraavasti:
               ”4.   Jäsenvaltioiden on ilmoitettava komissiolle kaikki 49 artiklan 1 a kohdan mukaisesti tekemänsä päätökset viimeistään 15 päivän kuluttua päätöksentekopäivästä.”
            
         
               6)
            
            
               Lisätään 67 artiklaan 3 kohta seuraavasti:
               ”3.   Jäsenvaltioiden on ilmoitettava komissiolle kaikki 53 a artiklan 1 kohdan mukaisesti tekemänsä päätökset viimeistään sitä kuukautta seuraavan kuukauden ensimmäisenä päivänä, jona vapaaehtoisen tuotantosidonnaisen tuen ensimmäinen maksu tai ennakkomaksu on suoritettu viljelijöille. Jos maksu on suoritettu 16 päivän ja 31 päivän lokakuuta välisenä aikana, ilmoitus on tehtävä viimeistään 1 päivänä joulukuuta. Ilmoituksen on sisällettävä seuraavat tiedot:
               
                           a)
                        
                        
                           luettelo kyseisistä toimenpiteistä ja siirretyt määrät;
                        
                     
                           b)
                        
                        
                           kunkin asianomaisen toimenpiteen osalta tukikelpoiset pinta-alat tai eläinten lukumäärä kyseisenä hakuvuonna sen jälkeen, kun toimitetut hakemukset on tarkastettu;
                        
                     
                           c)
                        
                        
                           kunkin asianomaisen toimenpiteen osalta perustelut sille, ettei siirto kannusta tuottamaan nykyistä tuotantotasoa enemmän ja ettei komissiolle asetuksen (EU) N:o 1307/2013 54 artiklan ja tämän artiklan 1 ja 2 kohdan mukaisesti ilmoitetuista päätöksistä tule mitättömiä.”
                        
                     
         
               7)
            
            
               Muutetaan liite I tämän asetuksen liitteen mukaisesti.
            
         2 artikla
   Poikkeus asetuksen (EU) N:o 1307/2013 53 artiklan 6 kohtaan:
   1.   Poiketen siitä, mitä asetuksen (EU) N:o 1307/2013 53 artiklan 6 kohdassa säädetään, jäsenvaltiot voivat päättää muuttaa 2016 alkaen tuen myöntämisedellytyksiä silloin, kun delegoidun asetuksen (EU) N:o 639/2014 53 artiklan 2 kohdan kolmas alakohta, sellaisena kuin se on muutettuna tällä asetuksella, vaikuttaa näihin edellytyksiin, riippumatta siitä, onko toimenpide, johon sovelletaan mukautettuja yksikkötukia, seurausta yhdestä toimenpiteestä vai useiden toimenpiteiden yhdistämisestä. Rajoittamatta delegoidun asetuksen (EU) N:o 639/2014 53 a artiklan soveltamista, kohderyhmiä ja erityisesti niiden rahoitusta varten vahvistettua määrää ei saa muuttaa. Tällainen päätös on tehtävä ennen kalenterivuotta 2016 koskevan hakuajan alkamista.
   Jäsenvaltioiden on ilmoitettava komissiolle tällaisista päätöksistä, joilla muutetaan tuen myöntämisedellytyksiä, viimeistään kuukauden kuluttua tämän asetuksen julkaisemisesta.
   2.   Jäsenvaltioiden on annettava viljelijöille tiedoksi kaikki 1 kohdan mukaisesti tehdyt päätökset ennen hakuajan alkamispäivää.
   3 artikla
   Voimaantulo ja soveltaminen
   Tämä asetus tulee voimaan päivänä, jona se julkaistaan Euroopan unionin virallisessa lehdessä.
   Sitä sovelletaan 1 päivästä tammikuuta 2016.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 30 päivänä marraskuuta 2015.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 347, 20.12.2013, s. 608.
   
      (2)  Komission delegoitu asetus (EU) N:o 639/2014, annettu 11 päivänä maaliskuuta 2014, yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä annetun Euroopan parlamentin ja neuvoston asetuksen (EU) N:o 1307/2013 täydentämisestä ja mainitun asetuksen liitteen X muuttamisesta (EUVL L 181, 20.6.2014, s. 1).
   
      (3)  Euroopan parlamentin ja neuvoston asetus (EU) N:o 1305/2013, annettu 17 päivänä joulukuuta 2013, Euroopan maaseudun kehittämisen maatalousrahaston (maaseuturahasto) tuesta maaseudun kehittämiseen ja neuvoston asetuksen (EY) N:o 1698/2005 kumoamisesta (EUVL L 347, 20.12.2013, s. 487).
   
      LIITE
      Muutetaan delegoidun asetuksen (EU) N:o 639/2014 liitteessä I oleva 3 kohta seuraavasti:
      
                  1)
               
               
                  Korvataan b alakohta seuraavasti:
                  
                              ”b)
                           
                           
                              tietyt valitut maatalouden muodot ja/tai alat sekä kuvaus niiden vaikeuksista ja tarvittaessa jäsenvaltioiden vahvistamat perusteet tämän asetuksen 52 artiklan 1 kohdassa tarkoitettujen alueiden määrittämiseksi;”
                           
                        
            
                  2)
               
               
                  poistetaan d alakohta;
               
            
                  3)
               
               
                  lisätään g a alakohta seuraavasti:
                  
                              ”g a)
                           
                           
                              tämän asetuksen 53 artiklan 2 kohdan kolmatta alakohtaa soveltavien jäsenvaltioiden osalta perusteet, joita sovelletaan määritettäessä eriytettyjä yksikkökohtaisia määriä kyseisen alakohdan mukaisesti;”
                           
                        
            
                  4)
               
               
                  korvataan h alakohta seuraavasti:
                  
                              ”h)
                           
                           
                              tuen arvioitu yksikkökohtainen määrä (yksikkökohtaiset määrät) laskettuna tämän asetuksen 53 artiklan 2 kohdan toisen ja kolmannen alakohdan mukaisesti;”.